runetrust/blame-folketinget-dk huggingface dataset:
Per Clausen (EL), 2007-02-22:
Ja, det er jeg sådan set enig i; det kan godt være.
Men mit problem er, at hvis vi ser på det i det internationale perspektiv, findes der jo nogle definitioner, som i hvert fald er internationalt anerkendte.
Så er det rigtigt, som der står i lovforslaget, at det ikke har nogen juridisk gyldighed, så vi kan bare kalde også det her nationalparker.
Christian Wedell-Neergaard (KF), 2007-02-22:
Jamen der er jo rigtigt, at jeg peger på begrebet nationale naturområder, fordi det deraf fremgår, at det er områder, som i Danmark har en særlig karakter og dermed en særlig prioritet, og hvor vi skal sætte ind med en særlig interesse, og derfor er betegnelsen nationale naturområder et godt grundlag for det videre arbejde.
Det er også rigtigt, at betegnelsen nationalparker anvendes i forskellige sammenhænge, men det er jo helt afhængigt af den implementering, der sker i det land, hvor de nu ligger.
Vi har bl.a. besøgt Holland og set på hollandske nationalparker, som etableres i et land med en meget stor urbanisering.
Der er nogle forudsætninger, og der er også nogle forudsætninger i Danmark.
Men nationalparkbegrebet er alment anvendt og kendt, og derfor vil det også være lettere at sælge, om man så må sige, altså tiltrække publikum under betegnelsen nationalparker.
Per Clausen (EL), 2007-02-22:
Det tolker jeg da i hvert fald på en sådan måde, at det ikke er afgjort endnu, at man tager udgangspunkt i de syv, men at der er en uenighed mellem Det Konservative Folkeparti og Dansk Folkeparti, og den uenighed behøver ikke at ende, som den plejer.
Det, jeg så i virkeligheden vil ind på, er et andet tema, for hr. Christian Wedell-Neergaard var selv inde på, at det nok i virkeligheden var et dårligt navn, man havde fundet på, og at nationale naturområder altså måske i virkeligheden var en bedre betegnelse.
Det er jeg sådan set meget enig i, og det er der i virkeligheden to grunde til, for det første fordi det der med nationalparker giver anledning til, at vi skal høre morsomheder med tivoli og golfbaner og den slags, og for det andet fordi der jo faktisk er en international betegnelse, som hedder nationalparker.
Det brugte hr. Christian Wedell-Neergaard så, for det gør man også i andre lande.
Men er sandheden ikke den, at det, vi laver her, ikke har noget med nationalparker at gøre i den internationale betydning af ordet, og at det sådan set kan blive et problem, både for os selv og for de mennesker, der forsvarer en ganske bestemt tolkning af betegnelsen nationalparker andre steder i verden?
Christian Wedell-Neergaard (KF), 2007-02-22:
Det betyder, at alle de ti projekter, som er i spil, er i spil.
Der er blandt græsrodsprojekterne også projekter, der er meget velegnede som nationalpark.
Derfor mener jeg, at det er helt naturligt at inddrage alle ti projekter i en drøftelse, når vi skal finde ud af, hvordan og hvor den første nationalpark skal laves.
Med hensyn til forholdet til Dansk Folkeparti vil jeg sige, at Dansk Folkeparti jo er en naturlig partner i det her, og de skal have lige så stor indflydelse som et hvilket som helst andet parti.
Ja, det her kan jo hurtigt blive en strid om tal.
Jeg siger, at Det Konservative Folkeparti er meget engageret i nationalparker og har stor sympati for formålet.
Vi mener, at store sammenhængende naturområder er vigtige for den danske natur, det er vigtigt, at naturen dér frit kan udvikle sig.
Og når vi starter et eller andet sted, har vi én nationalpark, og derefter, når vi går videre, har vi to.
Så kan vi måske også gå videre, og så har vi tre.
Jeg vil ikke udelukke, at vi også kan støtte, at vi fortsætter ad den vej, men jeg vil ikke sætte nogen tid på; jeg ved ikke, hvor lang tid den proces skal vare.
Eyvind Vesselbo (V), 2007-02-22:
Jo, jeg kan bekræfte, at man har personalefaciliteter, det er helt klart, at det har man.
Men det, vi har villet med det her, var at give nogle bedre personalefaciliteter, give lidt mere rum til dem, sådan at de ikke ligesom blev et led i placeringen af varerne i butikken.
Derfor er der simpelt hen nu lavet nogle rammer for, at man kan udelade dem af bruttoarealet i butikken.
Som jeg sagde før, er det da en ærlig sag at være uenige om, hvordan personaleforhold skal være.
I Venstre har vi den opfattelse, at vi mener, at personalet i butikkerne skal have det lige så godt som personalet andre steder og have lige så gode faciliteter.
Det er muligt, Socialdemokratiet ikke deler den opfattelse, og det synes jeg er en ærlig sag.
Det skiller os bare politisk.
Vi synes, personalet skal have det godt, og det kan være, Socialdemokratiet ikke har den opfattelse.
Og så vil jeg sige, at ved alle lovforslag tænker vi, inden vi handler.
Arne Toft (S), 2007-02-22:
I disse år er kulturen ofte blevet taget som gidsel i mangen en politisk debat, det være sig i den såkaldte kulturkamp og i integrationsdebatten, og derfor hilser Socialdemokraterne dette beslutningsforslag meget velkommen.
Vi kan tilslutte os hovedsigtet i beslutningsforslaget, selv om vi ikke vil lægge os fast på den foreslåede finansiering på 10 mio. kr., men det ønsker vi at se nærmere på i udvalgsarbejdet.
Vi synes, det er en rigtig god idé at nedsætte et udvalg, som skal forsøge at skabe et helhedsudsyn i lovgrundlaget for vores fælles kultur og natur.
Med beslutningsforslaget kommer vi væk fra at tænke på kultur som noget, der tilhører staten, og noget, der er fint og elitært.
Kultur handler om meget mere end teaterbevillinger, kunststøtte og idrætsanlæg.
Kultur er den måde, hvorpå vi udfolder os og definerer os som mennesker og samfund, og kulturen og naturen skal tænkes i al deres mangfoldighed og som noget, der tilhører os alle.
Socialdemokraterne vil gerne være med til at fremme en grundlæggende nytænkning af kulturbegrebet, som ikke bare kræver flere finanser, men i højere grad kalder på aktiv deltagelse og medleven og ønsket om at højne kvaliteten i boligbyggeri og indretning af de offentlige rum med langt større inddragelse af kunstneriske, håndværksmæssige og arkitektoniske kompetencer.
Vi finder det også vigtigt, at der sker en langt større og stærkere borgerinddragelse af kultur- og naturpolitikken i by- og boligplanlægningen, og et skridt på vejen ville være, at vi kunne blive enige om at oprette kulturmiljøråd i de nye storkommuner.
Jeg synes, jeg har en positiv formodning om, at det kan lade sig gøre, i og med at jeg har deltaget i nogle møder, hvor man også fra Venstres side gav udtryk for, at det nok var en god idé.
Det kan godt være, at det var en pludselig indskydelse, men jeg har i hvert fald opfattet det meget positivt, og jeg skal sige, at på den baggrund støtter Socialdemokraterne det fremsatte beslutningsforslag.
Eyvind Vesselbo (V), 2007-02-22:
Altså, det forslag, der ligger her, mener jeg ikke på nogen måde skader personalet.
Elsebeth Gerner Nielsen (RV), 2007-02-22:
Hvordan ser Venstre på forslaget om, at der skal etableres kommunale eller tværkommunale kulturmiljøråd til afløsning af de amtslige kulturmiljøråd?
Jeg tænker ikke på at etablere dem på frivillig basis, men at vi simpelt hen lovgivningsmæssigt bestemmer, at der skal være et sådant råd, så kommunalpolitikerne har en ekspertise at læne sig op ad, når der skal træffes beslutninger vedrørende kulturmiljøet.
Vi kan sådan set konstatere, at der overalt i Danmark sker nedrivning af bevaringsværdige bygninger, og det er muligvis, fordi kommunalpolitikerne ikke i tilstrækkelig grad er opmærksomme på, hvad det er, de forvalter.
Flemming Damgaard Larsen (V), 2007-02-22:
Venstre anser det for meget vigtigt, at vi i Danmark har øje for, hvordan vi sikrer kulturarven på en sådan måde, at kulturarven nyder respekt, men at der samtidig kan ske udvikling i samfundet, og at livsvilkårene for de mennesker, der skal leve under forholdene, er optimale.
Denne balancegang mellem disse tre interesser skal vi hele tiden sikre.
Den meget hurtige samfundsudvikling og den stærke teknologiske udvikling udfordrer hele tiden de værdier, som er overleveret fra tidligere generationer, og vi skal derfor sikre, at f.eks. bygningsfredningsinstrumentet hele tiden moderniseres og kan være med til at sikre den føromtalte balance.
For Venstre er det vigtigt, at prægtige repræsentanter for bygningskulturelle udtryk sikres og fremhæves gennem fredning, bevaring, udtryksudvikling og formidling.
Det drejer sig også om hele kulturmiljøer, hvor der er et væsentligt samspil mellem f.eks. flere bygninger, øvrige anlæg, omgivelserne og i det hele taget den helhed, der er skabt, og som det hele indgår i.
Kulturmiljøers sikring er også med til at fortælle en hel del om dansk identitet og om, hvordan internationale påvirkninger er omsat til dansk kultur.
De fortæller også meget om udviklingen i et samfund og om, hvordan dets indbyggere har forvaltet væsentlige sider af deres kultur.
Som sagt er Venstre meget interesseret i, at der ses på, hvordan vi kan skabe moderne redskaber til at arbejde med det bygningskulturelle, naturmæssige og kulturmiljømæssige i en sammenhæng og større helhed, samt hvordan der kan ske sikring heraf, og derfor vil jeg gerne takke fru Elsebeth Gerner Nielsen for at have rejst denne debat.
Sagen har jo været drøftet i Kulturudvalget, og vi er enige med kulturministeren om, at der skal laves et grundigt udredningsarbejde på området.
Resultatet af dette udredningsarbejde kan danne et godt og solidt fundament for videre initiativer, og på den baggrund mener vi i Venstre, at nærværende beslutningsforslag skal have lov til at hvile, indtil vi har set resultatet af det færdige udredningsarbejde.
Brian Mikkelsen (KF), 2007-02-22:
Regeringen synes, det er en glimrende idé med kulturmiljøråd, men det skal være en frivillig sag.
Jo flere lokale kulturmiljøråd vi får, jo bedre, men det må være sådan, at de bliver nedsat frivilligt, og at det er frivillige folk, som påtager sig ansvaret for at tage diskussionen og prioritere, så der kommer fokus på og eksponering af kulturmiljøet i lokalområdet.
Elsebeth Gerner Nielsen (RV), 2007-02-22:
Så vidt jeg hørte, forholdt ministeren sig ikke til det punkt i beslutningsforslaget, hvor det foreslås, at der skal oprettes kommunale eller tværkommunale kulturmiljøråd, der kan overtage ansvaret fra de amtslige kulturmiljøråd.
Hvordan forholder regeringen sig til oprettelse af nogle kulturmiljøråd, der skal have ansvar for at være med til at rådgive kommunalbestyrelserne om det ansvar, de har på hele kulturmiljøområdet?
Brian Mikkelsen (KF), 2007-02-22:
Der er ikke nogen tvivl om, at med den politiske fokus, der er på området fra mange forskellige parter, bliver en af opgaverne i hele det udredningsarbejde, vi skal i gang med, at aktivere kommunerne og gøre dem bekendt med deres ansvar.
Vi har truffet beslutning om at skrive ud til kommunerne.
Jeg ved ikke præcis, hvor det ligger i systemet, men jeg går ud fra, at det er sat i gang.
Der bliver nikket hos embedsmændene nede bagved, kan jeg se.
Men det er klart, at ud over det brev, som kommunerne får fra Kulturarvsstyrelsen om deres ansvar og de muligheder, de har for bygningsbevarelse med den nye strukturreform, skal vi også udtænke en strategi for, hvordan vi kan delagtiggøre kommunerne mere i den overordnede planlægning på området, og hvordan vi kan sørge for, at alle kommuner tager et ansvar.
Elsebeth Gerner Nielsen (RV), 2007-02-22:
Jeg vil gerne sige tak for ministerens positive modtagelse af i hvert fald intentionerne i beslutningsforslaget.
Vi har jo tidligere haft ministeren i samråd vedrørende udviklingen på hele kulturmiljøarvsområdet, og i den forbindelse vil jeg gerne vide, om ministeren har fulgt op på det, der blev lovet på samrådet, nemlig at der skal udsendes et hyrdebrev til kommunalbestyrelserne med henblik på at gøre dem opmærksomme på det særlige ansvar, kommunalbestyrelserne har for bevarelse af kulturmiljøet.
Selvfølgelig er det udmærket, at vi får sat et udredningsarbejde i gang, og det er også det, Det Radikale Venstre lægger op til med forslaget, men samtidig kan der jo være brug for en her og nu-indsats.
Connie Hedegaard (KF), 2007-02-22:
Nu vil jeg godt lige gøre opmærksom på, at det under ingen omstændigheder implicerer dagligvarebutikker.
Det synes jeg sådan set også er meget centralt, når vi taler om tilgængelighed for almindelige daglige indkøb udeomkring i hele landet.
Jeg synes så, det er fornuftigt at prøve at fremhæve nogle af de helt store byer i Danmark – Århus, Odense osv. – altså at der er nogle byer, der får nogle særlige muligheder, fordi de ikke kun er i konkurrence med nærmeste oplandsby, men også på nogle strækninger er i konkurrence med store nabobyer, det være sig i den nordlige del af Tyskland eller i det sydlige Sverige.
Derfor synes jeg egentlig, at der kan være fornuft i – det er i hvert fald baggrunden for, at vi har valgt det, og altså også, at detailhandelsudvalget fremhæver det – at der skal gælde nogle særlige regler i de fem største byer.
Hermed sluttede forhandlingen, og lovforslaget overgik derefter til anden behandling.
Afstemning
Per Clausen (EL), 2007-02-22:
Ja, nu ser man selvfølgelig, at de bedste argumenter, regeringen har for sit forslag med de 200 m2 , var hr. Eyvind Vesselbos.
Det er noteret.
Det, jeg derudover vil sige til ministeren, er, at jeg sådan set har accepteret det med at gå fra 60.000 ned til 40.000 indbyggere.
Det forstår jeg godt.
Mit problem er, at det, så vidt jeg har forstået lovforslaget – jeg kan have misforstået det – så også betyder, at man åbner op for, at der bliver bedre muligheder for at etablere de her store butikker i aflastningsområderne til de store byer.
Og det er måske meget mere dér, jeg ser et problem, end i det at gå fra de 60.000 til de 40.000 indbyggere, for det er jeg enig i sikkert ikke har den store betydning.
Connie Hedegaard (KF), 2007-02-22:
Med hensyn til det første med de 200 m2 mener jeg egentlig, at hr. Eyvind Vesselbo redegjorde udmærket for baggrunden for det.
Hvad angår det der med de 60.000 indbyggere, der blev til de 40.000, gælder der jo igen det, at grænsen skal sættes et sted.
Hvis man ser på en grænse på 60.000 indbyggere kontra en grænse på 40.000 indbyggere, kan man altså se, at en af gevinsterne ved at vælge 40.000 er, at der kommer en mere fornuftig geografisk spredning.
Så længe den var på 60.000 indbyggere, var der sådan set f.eks. kun København på hele sjællandskortet, hvor nu også, mener jeg, en by som Næstved kommer med.
Så jeg synes egentlig, at vi, hvis man vælger de 40.000, får et rimelig fornuftigt danmarkskort dækket.
Per Clausen (EL), 2007-02-22:
Det er to ting.
Den ene er det med de 200 m2 ekstra til personaleforhold.
Altså, hvis det ikke gør nogen glade, og adskillige har jo i høringssvar givet udtryk for, at det er en dårlig idé, var det så ikke bare fornuftigt, at regeringen opgav det forslag og sagde: Jamen det var en idé, vi fik, men den var ikke så god?
Den anden er, at ministeren nævnte, at man med hensyn til det der med placeringen af de store butikker var gået ned fra 60.000 til 40.000 indbyggere.
Jeg tror faktisk, at det er rigtigt nok, at det ikke har den store betydning.
Det har jeg i hvert fald ikke kunnet få nogen til at regne ud at det skulle have, så sådan er det nok.
Men der er en anden ting, som jeg også mener er sket, og det er, at man giver de fem store byer større muligheder for at etablere store butikker i aflastningsområderne.
Det står i hvert fald i modsætning til, mener jeg, ønsket om at sikre, at udviklingen sker i bymidten.
Flemming Damgaard Larsen (V), 2007-02-22:
Det arbejde, der er foregået i de amtslige kulturmiljøråd, har været utrolig værdifuldt og har virkelig rykket mange ting på området.
Jeg har personligt haft den store glæde at have haft sæde i et kulturmiljøråd fra dets dannelse i sin tid og indtil den 31. december 2006 og har derfor kunnet følge arbejdet på nærmeste hold.
Det har været et fantastisk godt og værdifuldt instrument, også til at skabe den faglige debat med f.eks. kommuner og andre interessenter på området.
Men jeg selv og Venstre tror, det er vigtigt, at det i fremtiden sker på et frivilligt grundlag, som det jo var tilfældet i de senere år på det amtslige område, for så vil der i højere grad være respekt for de tiltag, der gøres fra kulturmiljørådenes side.
Elsebeth Gerner Nielsen (RV), 2007-02-22:
Jamen i og med at kommunerne også har ansvaret for at forvalte den nationale kulturarv, har vi vel også på nationalt plan en interesse i, at kulturmiljøet bliver forvaltet på rette vis ude i kommunerne.
Det kunne jo være en begrundelse for, at vi herinde sagde: Vi vil have en ekspertise derude, som kommunalbestyrelserne kan læne sig op ad.
Jeg kan høre på hr. Flemming Damgaard Larsen, at det har været guld værd for de kommuner, som hr. Flemming Damgaard Larsen har haft ansvaret for at rådgive, at der netop har siddet mennesker, som i den grad har brændt for opgaven og har haft stor viden på området, i rådene, så hvorfor ikke lovgive og sige, at vi vil have den slags små ekspertisenicher overalt i Danmark?
Arne Toft (S), 2007-02-22:
Jeg har lidt svært ved at forstå den argumentation, hr. Flemming Damgaard Larsen bruger.
Han siger, som ministeren også sagde, at hvis det er frivillige, vil det kunne slå bedre igennem, men jeg vil godt spørge hr. Flemming Damgaard Larsen: Hvad med det kulturmiljøråd, hr. Flemming Damgaard Larsen selv sad i?
Var der ikke ekspertise i det?
Var det ikke nogle mennesker, som brændte for sagen, der sad i det råd?
Og hvis det var det, hvorfor kan vi så ikke videreføre en sådan ordning?
Elsebeth Gerner Nielsen (RV), 2007-02-22:
Jeg vil gerne sige tak til alle ordførerne for de gode forslag, som mange af partierne allerede er kommet med, også om den fælles beretning, som vi heldigvis allerede har vedtaget skal laves i Kulturudvalget.
Så vil jeg sige tak for opbakningen til i hvert fald en del af de forslag, som Det Radikale Venstre er kommet med i det beslutningsforslag, vi diskuterer netop nu.
Jeg vil gerne sige tak til Socialdemokratiets hr. Arne Toft for den helt konkrete støtte og er meget enig med hr. Arne Toft i, at netop kulturmiljøet har fantastisk stor betydning for vores identitetsdannelse og forståelse af, hvad det overhovedet vil sige at være dansk.
Jeg vil også gerne sige tak til SF for det store arbejde, som SF gennem årene har gjort for bevarelsen af hele kulturmiljøet.
Jeg er også meget glad for de bemærkninger, som hr. Flemming Damgaard Larsen kom med.
De gav virkelig indtryk af et menneske, som har meget, meget stor indsigt i og meget stor kærlighed til kulturmiljøet, og jeg tror sådan set, at hvis det stod til hr. Flemming Damgaard Larsen, havde Venstre støttet beslutningsforslaget.
Nu er det jo sådan, at det somme tider kan være svært at forene sine personlige interesser med sit partis interesser, men under alle omstændigheder er det glædeligt at høre en ordfører, som ved, hvad han taler om, og som med sikkerhed har stor kærlighed til sagen.
Jeg vil også sige tak til De Konservative for det, jeg fornemmer som en opbakning til intentionerne i beslutningsforslaget, selv om de må afvise det.
Jeg må sige til allersidst, at jeg er skuffet over, at det ikke kan lykkes at samle opbakning til den del af forslaget, der drejer sig om at etablere obligatoriske kulturmiljøråd.
Kommunerne har utrolig mange opgaver at se til i denne tid, og der er altså en stor fare for, at de glemmer kulturmiljøet.
Af samme grund ville det være vigtigt, at der var et obligatorisk talerør for den interesse, der med sikkerhed er ude i lokalsamfundet for kulturmiljøet, og lad mig derfor opfordre Det Konservative Folkeparti, Venstre og også Dansk Folkeparti til endnu en gang at overveje, om det ikke ville være en idé at sikre, at vi får ikke nødvendigvis kulturmiljøråd i alle kommuner, men i hvert fald nogle tværkommunale kulturmiljøråd, som kommunalbestyrelserne kan få råd af, når det drejer sig om bevarelsen af kulturmiljøet.
Lad mig endelig til sidst sige til Dansk Folkeparti, at jeg er meget glad for den store opbakning til ikke bare intentionerne, men også mange af forslagene i Det Radikale Venstres beslutningsforslag.
Jeg er fuldstændig enig med fru Louise Frevert i, at her er det sagen, altså hvad det er, der skal til for at sikre, at vi bevarer kulturmiljøet bedst muligt, som er det afgørende.
Til alle ordførere: Tusind tak for ordene og tak for de bidrag, der er kommet fra mange sider om, hvordan vi kan bevare kulturmiljøet.
Afstemning
Holger K. Nielsen (SF), 2007-02-22:
Ligesom mine kolleger vil jeg også gerne sige Det Radikale Venstre tak for at fremsætte dette beslutningsforslag.
Der er bestemt behov for at få større overskuelighed på hele det lovgivningsmæssige område og brug for samtænkning, i og med at hele bygningsfredningsområdet og kulturmiljøområdet er fantastisk vigtigt for vores kulturarv og for kulturen som sådan.
Derfor er det også positivt, at der kommer en diskussion om hele dette område her i Folketinget.
Jeg skal sige, at angående den debat, der har været om kulturmiljøråd, er vi enige med Det Radikale Venstre i, at der ligger en fare for, at kommunalreformen medfører en svækkelse på hele området.
Jeg mener, det må være Folketingets opgave at sikre, at den svækkelse ikke slår igennem i fredningsindsatsen, og derfor vil vi til enhver tid støtte forslaget om, at disse råd bliver obligatoriske i de nye kommuner.
Jeg synes ikke, det holder argumentatorisk, at de kun kan fungere på frivillig basis.
Området her ligger SF meget på sinde.
Vi har tidligere fremsat forslag på bygningsfredningsområdet og har også fremlagt et forslag til beretning om bygningsfredningsindsatsen for Kulturudvalget.
Glædeligvis var der flertal for det på et møde i Kulturudvalget i går, og jeg ser frem til, at der kan komme et arbejde i gang på baggrund af denne beretning, så vi kan få et bedre substantielt grundlag for at føre diskussionen videre.
Alt i alt synes jeg, Det Radikale Venstre skal have tak for at have fremsat dette forslag.